text: Børn ramte bil med genstand kastet fra bro
  09 september 2018 kl. 18.26
  En bil blev lørdag aften ramt af en genstand fra en bro i Hovborg.
  Tre børn fra Hovborg - to drenge og en pige - ramte lørdag omkring klokken 18 en bil med en genstand fra broen i Hovborg, hvor Ballersbækvej krydser over Grindstedvej (rute 425). Det var angiveligt den ene af drengene på 8 år, der stod for selve kastet.
  Genstanden ramte en bil ført af en 35-årig mand fra Hejnsvig. Den ramte bilens a-stolpe i venstre side ved forruden, oplyser Syd- og Sønderjyllands Politi. 
  - Den skulle ikke have ramt ret meget ved siden af, før den havde ramt frontruden, fortæller vagtchef Erik Lindholdt.
  Der er dog ikke sket nogen personskade.
  Billisten fik selv fat i børnene efter episoden og rettede henvendelse til deres forældre. Han anmeldte sagen til politiet cirka et døgn efter hændelsen.
  Politiet afspærrede Grindstedvej omkring klokken 18.20 søndag for at lede efter genstanden, der dog ikke er fundet endnu. Afspærringen er nu fjernet, og sagen er videregivet til de sociale myndigheder i Vejen Kommune.
  